Oikeusministeriö
PL 25
0023 VALTIONEUVOSTO 

Viite:	Lausuntopyyntö 7.5.2010, 2/41/2010, OM007:00/2010

Otsikko	Lausunto elatusapujen kansainvälisen perinnän organisointia koskevasta mietinnöstä

Teksti	Oikeusministeriö on pyytänyt muiden ohessa Turun kaupunkia lausumaan hallituksen esityksestä laiksi Suomen keskusviranomaisesta eräissä elatusapua koskevissa kansainvälisissä asioissa, laiksi elatusvelvoitteita koskevan neuvoston asetuksen soveltamisesta sekä laiksi eräistä näihin liittyvistä laeista. 

Turun kaupunki pitää ehdotuksen tavoitetta elatusapujen kansainvälistä perintää koskevien keskusviranomaistehtävien siirrosta ulkoasiainministeriöstä oikeusministeriöön oikeana. Viranomaismenettelyjen järjestämisen tarkoituksenmukaisimman tavan valintaan esitetyllä tavalla lyhyellä ja pitkällä aikavälillä, ei ole huomautettavaa.

Toimivaltaisen toimielimen määräytyminen kotipaikan asemesta asuinpaikka – periaatteella, toteuttaa neuvoston asetusta ja edistänee asiakaslähtöisyyttä toimintaa ohjaavana ajattelutapana. 

Muutosehdotuksia esittämättä Turun kaupunki kiinnittää mietinnön johdosta huomiota asiakohtiin, jotka koskevat tietojen luovuttamista ja selvitysten antamista. 

Mietinnössä todetaan lakimuutosten seurannaisvaikutusten lisäävän jonkin verran kuntien tehtäviä, vaikka elatusavun maksatus ja perintä eivät enää kuulu kunnan sosiaalitoimelle. Helsingin sosiaalitoimen erityistehtävien ohella esityksen mukaan oikeusministeriöllä olisi keskusviranomaistehtäviä hoitaessaan oikeus laissa mainittujen tietojen saantiin muun ohessa kuntien sosiaalihuollon viranomaisilta. 

Mietintöön sisältyvän lakiehdotuksen mukaan salassapitoa koskevien säännösten estämättä sosiaalihuollon viranomaisten tehtäväksi tulisi tietojen ja muun virka-avun antaminen henkilöiden olosuhteista ja sovinnollisen ratkaisun mahdollisuuksista sekä tietojen ja muun virka-avun antaminen tulojen ja varallisuuden selvittämiseksi. 

Pääosa selvitysten ja tietojen antamisesta koskenee kunkin viranomaisen hallussa olevia, aiemmin kertyneitä asiakastietoja. Näiltä osin on oletettavaa, että tiedon kerääminen ja toimittaminen on selkeästi rajattua. Sikäli, kun kuntien sosiaalitoimen tehtäväksi esitetään tietojen ja muun virka-avun antaminen ”henkilön olosuhteiden ja sovinnollisen ratkaisun mahdollisuuden selvittämiseksi”, jää epätarkaksi, missä laajuudessa ja millä menettelytavoilla selvitystä edellytetään tehtäväksi. 

Lain soveltamisen menettelytapoja ohjeistettaessa tulisi huolehtia sosiaali- ja terveydenhuoltoa koskevien tietojen erityisaseman huomioimisesta henkilötietolain ja viranomaisten toiminnan julkisuutta koskevan lain määräysten asianmukaiseksi noudattamiseksi. Sosiaali- ja terveydenhuollon asiakkuudet ovat usein laaja-alaisia suhteessa elatusavun perintäselvityksessä tarpeellisiin tai välttämättömiin tietoihin, mikä tulisi huomioida tietopyynnöissä. Vaikka tietojen luovuttaminen voisi tapahtua salassapitovelvollisuuden estämättä, tulisi tietojen luovuttamisen tapahtua pääsääntöisesti asiakkaan suostumuksella. 

Sikäli, kun ehdotuksessa mainittu selvitys tulisi tarkoittamaan myös vähäistä laajempaa ja mahdollisesti muun kuin asiakirjatiedon keräämistä tai esimerkiksi asiakastapaamista edellyttävää toimenpidettä, olisi toivottavaa, että ehdotukseen sisältyisi maininta tietojen ja selvitysten hankkimisesta aiheutuvien kustannusten korvaamisesta.

Turussa, kesäkuun 1. päivänä 2010

Mikko Pukkinen
kaupunginjohtaja